Bybelskool » Wat is die mens? – Genesis 1:26-28
God sê toe: “Laat Ons ’n mens maak wat met Ons ooreenstem om te heers oor die visse in die see, oor die voëls in die lug, oor die mak diere, oor die wilde diere, en oor alles wat op die aarde kruip.” God het die mens in ooreenstemming met Homself geskep; volgens sy eie beeld het God hulle geskep; manlik en vroulik het Hy hulle geskep. God het hulle geseën deur te sê: “Wees vrugbaar en vermeerder en vul die aarde. Onderwerp die aarde en heers oor die visse van die see, die voëls in die lug en oor al die diere op die aarde.” (NLV)
1. Onderstreep die beskrywings van die mens. Wat staan vir jou uit van God se skepping en opdrag?
2. Die beskrywings van die mens word aan God se beeld gekoppel sowel as aan hulle geslag. Watter boodskap hou dit vir menswees in? Wat gee dit vir jou? Wat vra dit van jou?
3. Lees die verse later vandag weer om jou te herinner aan jou ooreenstemming met God en sy opdrag aan jou.
4. Jy kan later vanaand die gedeelte weer lees in die konteks van Genesis 1 en 2 en my bydraes daaroor:Genesis 1:1-2:3 – In die begin het God die hemel en die aarde geskep; Genesis 2:4-25 – Dit is nie goed dat die mens alleen is nie.
September 11, 2018 at 14:19 | #
Ons is `n bietjie verdeeld in ons selgroep. Daar is `n paar wat glo in die wegraping en staan veral op die deel in Tessalonisense. Die ander, waarvan ek `n deel, is glo net aan een wederkoms van Jesus.
Help ons asseblief! Groete
September 11, 2018 at 18:05 | #
Jesus praat van een wederkoms aan die einde van die tyd (Markus 13:1-23 – Rampe en Vervolginge en die groot Verdrukking; Markus 13:24-37 – Die koms van die Seun van die mens; Matteus 24:3-51 – Jesus motiveer sy dissipels tot waaksaamheid en gereedheid, betroubaarheid en verstandigheid; Matteus 25 – Jesus spoor sy dissipels aan tot waaksaamheid, getrouheid en barmhartigheid; Lukas 21:1-38 – Volhard in waaksaamheid en gebed). Sy uitverkorenes moet die Groot Verdrukking deurstaan, en Hy belowe dat Hy hulle sal beskerm in daardie tyd (Matt 24:22). Hy roep ons op om waaksaam te wees en altyddeur te bid dat ons die krag kan ontvang om deur al hierdie dinge wat gaan gebeur, behoue deur te kom en om voor die Seun van die mens te verskyn (Luk 21:36).